
ISKOLAI, CSALÁDI HÁTTÉRTÉNYEZŐK VÉDŐ SZEREPE A SERDÜLŐ KOROSZTÁLY EGÉSZSÉGÉNEK ÉS EGÉSZSÉGMAGATARTÁSÁNAK VETÜLETÉBEN

Kulcsszavak: pszichoszomatikus jóllét; társas támogatottság; vallásgyakorlás;
Bevezetés, célkitűzés: A vizsgálatom célja volt felmérni, hogy a 12-18 éves fiatalok életvitelének alakulásában az iskolai, illetve a családi légkör milyen szerepet játszik. Ezek milyen összefüggést mutatnak a vallás gyakorlásával.
Anyag és módszer: A keresztmetszeti, kvantitatív vizsgálatomat 7-12 évfolyamos diákok közt végeztem Vas Vármegye Szentgotthárd városának 3 köznevelési intézményében. (n=219). A kényelmi mintavétellel 2023 szeptemberében történt. Az adatgyűjtéshez saját szerkesztésű itemeket, illetve standard kérdőíveket (WBI-5, MSPSS, HBSC) használtam. Az adatok elemzése t-próba, ANOVA, korrelációszámítás és khi-négyzet próba segítségével történt (p<0,05) Microsoft Excel és SPSS 26.0 program alkalmazásával.
Eredmények: Az egészségmagatartás vizsgált mutatói (táplálkozás, mozgás) közül a hétvégi reggeli fogyasztás gyakorisága mutatott összefüggését a társas kapcsolatok (kortárscsoport, tanárok) magasabb szintű megítélésével (p<0,05). A kedvezőbb iskolai légkör, illetve a magasabb iskolai társas támogatottság (tanári és osztálytárs) pozitív irányba befolyásolta a jóllét állapotát (p<0,001), valamint a tanulók pszichés panaszainak kisebb mértékű megjelenésével párosult (p<0,001). A jóllét érzésének magasabb átlagértékeit mértem a család anyagi helyzetének kedvezőbb megítélése esetén is (p=0,05). A tanulók az őket foglalkoztató problémákat a családon belül, elsősorban az édesanyával (56,16%) beszélik meg, ami összefüggést mutatott a pszichés és fizikai panaszaik megjelenése közt (p<0,001). A családi támogatás emelkedésével a tanulók a testi és pszichés panaszainak alacsonyabb előfordulási gyakoriságát bizonyítottam (p<0,001). A gyakorló vallásosság a vizsgált rizikómagatartások közül csak a dohányzás védőtényezője (p<0,05). Az iskolai légkör mutatók, illetve az iskolai társas támogatottság áltagértékeit jelentősen nem differenciálta a tanulók vallásossága (p>0,05).
Következtetés: A tanulók pszichés és fizikai egészségének protektív faktora a társas támogatottság, mind a család, mind az iskola részéről. Az iskolai klíma szintjének emelkedése a tanulók anyagi helyzetének kedvezőbb megítélésével és a jóllét érzésének magasabb szintjével párosult. A vallásosság csak a dohányzás esetén védő tényező. Eredmények alapján az iskolai közösség kohéziójának erősítése fontos, ami az iskolai légkör mutatóinak magasabb szintjét eredményezheti, s a tanulók jobb egészségi állapotát segítheti elő.



